b'\n_START_ARTICLE_\nSaulius Skvernelis\n_START_SECTION_\nBiografija\n_START_PARAGRAPH_\nVaikyst\xc4\x97je su t\xc4\x97vais persik\xc4\x97l\xc4\x97 \xc4\xaf Kapsuk\xc4\x85. 1977-1988 m. mok\xc4\x97si Kapsuko Jono Jablonskio vidurin\xc4\x97je mokykloje, baig\xc4\x97 sidabro medaliu. 1989 m. Vilniaus universiteto Fizikos fakultete studijavo fizik\xc4\x85. 1990-1994 m. Vilniaus technikos universitete studijavo automobili\xc5\xb3 ir auto\xc5\xabkio specialyb\xc4\x99, suteikta mechanikos in\xc5\xbeinieriaus kvalifikacija._NEWLINE_1994\xe2\x80\x931998 m. Lietuvos policijos akademijos Policijos teis\xc4\x97s ir profesin\xc4\x97s taktikos katedros asistentas. 1998\xe2\x80\x931999 m. Trak\xc5\xb3 rajono policijos komisariato keli\xc5\xb3 policijos komisaras inspektorius. 1998-2005 m. studijavo Mykolo Romerio universitete, teis\xc4\x97s magistras. 1999\xe2\x80\x932001 m. Policijos departamento prie Vidaus reikal\xc5\xb3 ministerijos vie\xc5\xa1osios policijos Keli\xc5\xb3 policijos tarnybos Organizacinio skyriaus komisaras inspektorius. 2001\xe2\x80\x932003 m. Lietuvos vie\xc5\xa1osios policijos biuro Eismo prie\xc5\xbei\xc5\xabros tarnybos Keli\xc5\xb3 patruli\xc5\xb3 rinktin\xc4\x97s komisaras. 2003\xe2\x80\x932005 m. Lietuvos policijos eskortavimo rinktin\xc4\x97s komisaras. 2005\xe2\x80\x932008 m. Lietuvos policijos eismo prie\xc5\xbei\xc5\xabros tarnybos vir\xc5\xa1ininkas. 2008\xe2\x80\x932011 m. Lietuvos policijos generalinio komisaro Vizgirdo Tely\xc4\x8d\xc4\x97no pavaduotojas, 2011\xe2\x80\x932014 m. policijos generalinis komisaras. _NEWLINE_2014\xe2\x80\x932016 m. Algirdo Butkevi\xc4\x8diaus Vyriausyb\xc4\x97je - vidaus reikal\xc5\xb3 ministras, deleguotas partijos \xe2\x80\x9eTvarka ir teisingumas\xe2\x80\x9c.  2016 m. kartu su Lietuvos valstie\xc4\x8di\xc5\xb3 ir \xc5\xbeali\xc5\xb3j\xc5\xb3 s\xc4\x85jungos s\xc4\x85ra\xc5\xa1u i\xc5\xa1rinktas \xc4\xaf LR Seim\xc4\x85.  Nuo 2016 m. lapkri\xc4\x8dio 22 d. LR ministras pirmininkas.  2019 m. Lietuvos valstie\xc4\x8di\xc5\xb3 ir \xc5\xbeali\xc5\xb3j\xc5\xb3 s\xc4\x85jungos kandidatas Lietuvos prezidento rinkimuose, apie tai paskelb\xc4\x97 sausio 17 d., lankydamasis Rusn\xc4\x97je. _NEWLINE_Tarptautin\xc4\x97s policijos asociacijos narys. Moka rus\xc5\xb3 ir lenk\xc5\xb3 kalbas. Teigia mokantis angl\xc5\xb3 kalb\xc4\x85.\n_START_SECTION_\n\xc5\xa0eima\n_START_PARAGRAPH_\nS. Skvernelis ved\xc4\x99s (antr\xc4\x85 kart\xc4\x85), \xc5\xbemona \xe2\x80\x93 finansinink\xc4\x97 Silvija Kirdonyt\xc4\x97-Skvernel\xc4\x97 (g. 1978 m.). Turi dukter\xc4\xaf (g. 2009 m.) ir s\xc5\xabn\xc5\xb3 (g. 2016 m.).'